《荆门蒙泉》
宋代·刘子寰

郏石玲珑玉为骨，下有双泉深觱沸。珠泉凝白玉泉碧，含彩扬辉以其物。

珠泉灵蚌夜出游，忽惊月色清如秋。一山木叶皆倒影，月轮却在泉间浮。

玉泉潜珍閟莫测，木石但观皆润泽。卞和生长此山间，谷邃泉深求不得。

泉心缓缓嘘浮珠，泉口急流深满渠。鱼虾蛭蚓不敢狎，始知下有龙神居。

老龙动息有常定，朝昏泉涌如潮信。馀波派作九曲流，百折不能违水性。

石池数顷琉璃浸，池底金莲铺绿锦。金碧晶荧射眼明，烦襟濯尽生寒凛。

上古消沉不可知，唐贤往往已留题。莓苔剥落传师笔，沙砾灭没文饶碑。

汴京往昔升平日，北上西来多墨客。东坡诗扁卧蚕书，鲁直门颜生铁画。

向来虏寇抄荆门，城郭屋庐俱荡焚。黄头亦恐杀风景，岿然独有林亭存。

古称神瀵疑兹是，到处涔蹄无此比。争得山头无戍垒，住向荆门弄泉水。

作者简介：[约公元一二二四年前后在世]字圻父，号篁栗翁，上饶人，居麻沙。生卒年均不详，约宋宁宗嘉定末前后在世。早登朱熹之门。宁宗嘉定十年(1217)进士，官至观文殿学士。平生乐于山林，淡泊自守。能诗文，与同邑刘潜夫齐名。克庄尝叙其诗集，行于世。